Nordjyllands Politi slog fredag formiddag alarm, efter Retten i Aalborg havde oplyst, at den havde modtaget et brev med en mistænkelig genstand i. Badehusvej i Aalborg, hvor retten holder til, blev straks afspærret, retten lukket, og der blev tilkaldt assistance fra ammunitionsrydderne. Efter få timer står det nu klart, at den mistænkelige genstand ikke er farlig. Derfor er vejen og retten nu åben igen. - Forsvarets ammunitionsryddere har været fremme ved Retten i Aalborg og har undersøgt den mistænkelige genstand. Ammunitionsrydderne har konstateret, at genstanden er ufarlig, og derfor har vi nu ophævet afspærringerne i området, meddeler vagtchef Mads Hessellund, Nordjyllands Politi. Politiets teknikere skal nu have undersøgt genstanden nærmere, hvorfor der er iværksat en efterforskning af sagen.

Referat:
Nordjyllands Politi har nu ophævet såvel vejspærringen af Badehusvej som lukningen af Fogedretten i Aalborg, efter det har vist sig, at det mistænkelige brev, retten tidligere fredag formiddag modtog, er ufarligt.